രാജാ റോഡ് വികസനം: സാമൂഹ്യാഘാത പഠന കരട് റിപ്പോര്ട്ടായി നീലേശ്വരം: രാജാ റോഡ് വികസനത്തിനായി ഭൂമി ഏറ്റെടുക്കുന്നതിനുള്ള സാമൂഹ്യാഘാത പഠന കരട് റിപ്പോര്ട്ടായി. അങ്ങാടിക്കടവ് ഡോണ് ബോസ്കോ ആര്ട്സ് ആന്ഡ് സയന്സ് കോളേജാണ് പഠന റിപ്പോര്ട്ട് തയ്യാറാക്കിയത്. 1.300 കിലോമീറ്റര് നീളത്തിലും 14 മീറ്റര് വീതിയിലുമാണ് റോഡിന് വേണ്ടി ഭൂമി ഏറ്റെടുക്കേണ്ടത്. ഇതിനായി 16.72 കോടി രൂപയാണ് നീക്കിവച്ചത്. ദേശീയപാത മുതല് റെയില്വേ ഓവര്ബ്രിഡ്ജ് വരെയുള്ള സ്ഥലമാണ് ഏറ്റെടുക്കേണ്ടത്. റോഡിന് ഇരുവശമുള്ള താമസ സ്ഥലം, മതിലുകള്, പ്രവേശന കവാടം, കടകള്, വ്യവസായ സംരംഭങ്ങള്, കാര്ഷിക സമ്ബത്ത്, സര്ക്കാര് സ്ഥാപനങ്ങള്, ഒരു ക്ഷേത്ര കവാടത്തോട് ചേര്ന്ന സ്ഥലവും കെട്ടിടത്തിന്റെ മുന്ഭാഗവും, നിലവും പുരയിടവും ഉള്പ്പെട്ടതാണ് നിര്ദ്ദിഷ്ട പ്രദേശം. പഠനസംഘം രാജാ റോഡ് വികസനത്തിനായി മറ്റ് പ്ലാനുകളും രൂപകല്പനയും അന്വേഷിച്ചിരുന്നു. നിര്ദ്ദേശിച്ചിരിക്കുന്ന പദ്ധതിയെ കുറിച്ച് പൊതുവില് അഭിപ്രായ ഐക്യം ഉണ്ടെന്ന് മാത്രമല്ല, മറ്റ് ഇതര നിര്ദ്ദേശങ്ങള് ഉണ്ടായതുമില്ല. 90 കുടുംബങ്ങളുടെയും, അവരുടെ ആശ്രിതരുടെയും മറ്റ് 10 പ്രസ്ഥാനങ്ങളുടെയും കെട്ടിടം ഉള്പ്പെടെയുള്ള ഭൂമി നഷ്ടമാണ് ഏറ്റെടുക്കലിന്റെ ഏറ്റവും മുഖ്യമായ ആഘാതം. നിര്മ്മാണ പ്രവൃത്തികള് കച്ചവട ഇടപാടുകളെ ബാധിക്കാത്ത തരത്തില് സമയബന്ധിതമായി പൂര്ത്തീകരിക്കുവാനും കരടില് നിര്ദ്ദേശമുണ്ട്. ഇതിനായുള്ള പൊതുചര്ച്ച നവംബര് 8 ന് രാവിലെ 11 മണിക്ക് നഗരസഭ അനക്സ് ഹാളില് നടക്കും.